b'\n_START_ARTICLE_\nRhys Williams (friidrettsut\xc3\xb8ver)\n_START_SECTION_\nKarriere\n_START_PARAGRAPH_\nF\xc3\xb8r Williams begynte med friidrett drev han bl.a. med sv\xc3\xb8mming, og ble walisisk U15-mester i ryggsv\xc3\xb8mming. Han drev med sv\xc3\xb8mming p\xc3\xa5 landslagsniv\xc3\xa5 helt opp til U18. _NEWLINE_Hans f\xc3\xb8rste seier p\xc3\xa5 400 meter hekk var i det walisiske skolemesterskapet i 1999. I 2001 vant han European Youth Olympic Festival, og senere vant han Junior-EM i 2003 og U23-EM i 2005. Han ble europeisk mester i b\xc3\xa5de U17, U20 og U23. I 2005 deltok han i sitt VM for seniorer, da han deltok i VM i friidrett 2005 i Helsingfors. Her kom han p\xc3\xa5 6.-plass i sitt semifinaleheat, med tiden 49,67. Dette holdt ikke til en plass i finalen. _NEWLINE_I 2006 fikk han sin f\xc3\xb8rste internasjonale medalje som senior, da han fikk bronse under EM i friidrett i G\xc3\xb6teborg. Han l\xc3\xb8p p\xc3\xa5 49,12, og var kun \xc3\xa9n hundredel foran franskmannen Naman Ke\xc3\xafta, som fikk fjerdeplassen. Dette var n\xc3\xa6r hans personlige rekord p\xc3\xa5 49,09, som han satte under Samveldelekene 2006. I samme mesterskap fikk han ogs\xc3\xa5 s\xc3\xb8lv p\xc3\xa5 4 x 400 meter stafett, sammen Robert Tobin, Graham Hedman og Tim Benjamin._NEWLINE_2007 og 2008 var preget av skader. Han skadet seg i 2007, og da han deltok i sitt f\xc3\xb8rste stevne etter denne skaden, i juni 2008, skadet han seg igjen. han p\xc3\xa5dro seg et tretthetsbrudd under det walisiske mesterskapet i friidrett. Dette gjorde ogs\xc3\xa5 at han ikke kunne delta i kvalifiseringen til OL i Beijing._NEWLINE_Under EM i friidrett 2010 fikk han en ny internasjonal medalje. Han fikk s\xc3\xb8lv p\xc3\xa5 400 meter hekk, sl\xc3\xa5tt av landsmannen David Greene. Rhys fikk her ny personlig rekord med tiden 48,96. _NEWLINE_Ved EM i friidrett 2012 vant han gull p\xc3\xa5 400 meter hekk, med tiden 49,33 sekunder.'